Szerző: Ancsy itt: Gazdaság 2017.05.29 02:23
Hétfőn iránytalan kezdésre, a főbb indexek néhány pontos elmozdulására lehet számítani az európai értékpapírpiacokon. Hétfőn a londoni és a New York-i tőzsdék ünnep miatt zárva tartanak. Fontosabb makrogazdasági hírek hiányában az európai tőzsdéken vegyes kezdésre lehet számítani az indexek csekély elmozdulásával. Pénteken vegyesen, többségében veszteséggel zártak az európai tőzsdeindexek.
A pán-európai indexek, a Stoxx 600 és az FTSE Eurofirst 300, valamint az euróövezeti EuroStoxx50 egyaránt 0,2 százalékkal csökkentek.
A főbb indexek közül London egyike volt azoknak, amelyek nyereséggel fejezték be a pénteki kereskedést: az FTSE-100 index 0,40 százalékkal 30 ponttal új csúcsra, 7574 pontra emelkedett. Frankfurtban a DAX index 19 ponttal, 0,15 százalékkal 12 602 pontra csökkent, a párizsi CAC-40 index pedig fél ponttal, 0,01 százalékkal zárt alacsonyabban 5336 ponton.
Az amerikai indexek vegyes eredménnyel fejezték be a pénteki kereskedést, az S&P-500 és Nasdaq Composite indexek új rekordon zártak, a DJIA-30 viszont kissé csökkent. A hetet mind a három index nyereséggel fejezte be, a DJIA 1,3 százalékkal, az S&P-500 1,4 százalékkal, a Nasdaq Composite 2,1 százalékkal emelkedett.
Vegyesen indították a hétfői globális kereskedést az ázsiai indexek is. Az európai kezdés előtt másfél órával Tokió 0,10 százalék nyereséget, Szöul 0,02 százalék veszteséget, Hongkong 0,14 százalék nyereséget mutatott. A kínai piacok hétfőn ünnep miatt zárva tartanak. Az olaj ára csökkent, mivel az Egyesült Államokban már sorban a 19-ik héten emelkedett a termelő olajkutak száma. Az Egyesült Államok olajtermelése 2016 közepe óta tíz százalékkal emelkedett és a napi 9,3 millió hordóval már megközelíti az orosz és a szaúdi termelést. A Brent nyersolaj ára 0,29 százalékkal hordónként 52,36 dollárra, a WTI ára 0,34 százalékkal 49,63 dollárra csökkent.
Az arany határidős jegyzése 0,18 százalékkal unciánként 1265,77 dollárra csökkent. A dollár kissé erősödött, az euró gyengült. A főbb devizák árfolyamával szemben kalkulált dollár-index 0,06 százalékkal 97,39 pontra emelkedett, az euró-index 0,12 százalékkal 90,18 pontra csökkent. Az eurót 0,12 százalékkal jegyezték gyengébben 1,1168 dolláron.
gazdaság pénzügy vegyes kezdés várható főbb indexek európai tőzsde hétfői kereskedés